CELEX: 32016R2377
Language: et
Date: 2016-10-14 00:00:00
Title: Komisjoni delegeeritud määrus (EL) 2016/2377, 14. oktoober 2016, millega muudetakse delegeeritud määrust (EL) nr 1394/2014, millega kehtestatakse tagasiheitekava seoses teatavate pelaagiliste liikide püügiga edelapiirkonna vetes

23.12.2016   
            
            
               ET
            
            
               Euroopa Liidu Teataja
            
            
               L 352/50
            
         KOMISJONI DELEGEERITUD MÄÄRUS (EL) 2016/2377,
   14. oktoober 2016,
   millega muudetakse delegeeritud määrust (EL) nr 1394/2014, millega kehtestatakse tagasiheitekava seoses teatavate pelaagiliste liikide püügiga edelapiirkonna vetes
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 11. detsembri 2013. aasta määrust (EL) nr 1380/2013 ühise kalanduspoliitika kohta, millega muudetakse nõukogu määruseid (EÜ) nr 1954/2003 ja (EÜ) nr 1224/2009 ning tunnistatakse kehtetuks nõukogu määrused (EÜ) nr 2371/2002 ja (EÜ) nr 639/2004 ning nõukogu otsus 2004/585/EÜ, (1) eriti selle artikli 15 lõiget 6 ning artikli 18 lõikeid 1 ja 3,
   ning arvestades järgmist:
   
               (1)
            
            
               Määruse (EL) nr 1380/2013 eesmärk on tagasiheite järkjärguline kaotamine kogu liidu kalanduses, kehtestades selliste liikide püügi lossimise kohustuse, mille suhtes kohaldatakse püügi piirnorme.
            
         
               (2)
            
            
               Määruse (EL) nr 1380/2013 artikli 15 lõikega 6 on komisjonile antud õigus võtta delegeeritud õigusaktiga kuni kolmeks aastaks vastu tagasiheitekavad, mis põhinevad ühistel soovitustel, mille on välja töötanud liikmesriigid koos asjaomaste nõuandekomisjonidega.
            
         
               (3)
            
            
               Komisjoni delegeeritud määrusega (EL) nr 1394/2014 (2) kehtestati tagasiheitekava seoses teatavate pelaagiliste liikide püügiga edelapiirkonna vetes, et lihtsustada teatavate paindlikkusmehhanismide abil lossimiskohustuse rakendamist.
            
         
               (4)
            
            
               Määruse (EL) nr 1380/2013 artikli 15 lõike 5 punkti e kohaselt võib tagasiheitekava sisaldada kalavarude kaitseks kehtestatud alammõõte.
            
         
               (5)
            
            
               Belgial, Hispaanial, Prantsusmaal, Madalmaadel ja Portugalil on otsene huvi kalavarude majandamiseks edelapiirkonna vetes. Pärast edelapiirkonna vete nõuandekomisjoni ja pelaagiliste liikide nõuandekomisjoniga konsulteerimist esitasid nimetatud liikmesriigid 30. mail 2016 komisjonile ühise soovituse, milles nad pakkusid välja, et erandina nõukogu määruse (EÜ) nr 850/98 (3) XII lisast kehtestatakse stauriidi (Trachurus spp.) varude kaitseks kehtestatud alammõõduks ICESi VIIIc rajoonis ja IX alapiirkonnas 12 cm 5 % puhul Hispaania ja Portugali vastavatest kvootidest. Lisaks pakuti ühises soovituses välja, et nimetatud 5 % piires stauriidi kvoodist võib ICESi IXa rajoonis toimuva väikesemahulise kaldanoodaga (xávega) rannalähedase püügi puhul püüda Portugali kvoodist 1 % ulatuses alla 12 cm pikkusega kalu.
            
         
               (6)
            
            
               Teadusliku panuse andsid asjaomased teadusasutused ning selle on läbi vaadanud kalanduse teadus-, tehnika- ja majanduskomitee (STECF). STECF leidis, et kalavarude kaitseks kehtestatud alammõõdu vähendamisega ühise soovituse kohaselt kaasneb üksnes väike risk, et muutub pikka aega eksisteerinud kalavarude kasutamise muster. Kõnealune kalavarude kasutamise muster koos mõõdukate püügimääradega ei tundu kahjustavat asjaomaste kalavarude dünaamikat. Samas märkis STEFC, et erineva suuruspiiranguga püügi kontrollimine võib olla keeruline ja kui seda nõuetekohaselt ei tehta, siis võib kalade suremus suureneda. Lisaks on oluline, et järgitakse väiksema suuruse jaoks kehtestatud protsendimäärasid. Seepärast on tähtis, et asjaomased liikmesriigid kehtestaksid asjaomase püügi puhul asjakohased kontrollimeetmed.
            
         
               (7)
            
            
               Ühises soovituses esitatud meetmed on kooskõlas määruse (EL) nr 1380/2013 artikli 18 lõikega 3 ja seepärast võib need lisada tagasiheitekavasse, mis on seotud teatava pelaagilise püügiga edelapiirkonna vetes.
            
         
               (8)
            
            
               Seepärast tuleks delegeeritud määrust (EL) nr 1394/2014 vastavalt muuta.
            
         
               (9)
            
            
               Kuna käesoleva määrusega ettenähtud meetmed mõjutavad otseselt majandustegevust, mis on seotud liidu laevade kalapüügihooaja ja selle kavandamisega, peaks käesolev määrus jõustuma kohe pärast selle avaldamist. Seda tuleks kohaldada alates 1. jaanuarist 2017,
            
         ON VASTU VÕTNUD KÄESOLEVA MÄÄRUSE:
   Artikkel 1
   Delegeeritud määruse (EL) nr 1394/2014 artiklisse 4 lisatakse järgmine lõige:
   
      „Erandina määruse (EÜ) nr 850/98 XII lisast on ICESi VIIIc rajoonis ja IX alapiirkonnas püütava stauriidi (Trachurus spp.) varude kaitseks kehtestatud alammõõt 12 cm 5 % puhul Hispaania ja Portugali vastavatest kvootidest kõnealustes piirkondades. Nimetatud 5 % piires stauriidi kvoodist võib ICESi IXa rajoonis toimuva väikesemahulise kaldanoodaga (xávega) rannalähedase püügi puhul 1 % ulatuses Portugali kvoodist püüda alla 12 cm pikkusega kalu.“
   
   Artikkel 2
   Käesolev määrus jõustub järgmisel päeval pärast selle avaldamist Euroopa Liidu Teatajas.
   Seda kohaldatakse alates 1. jaanuarist 2017.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 14. oktoober 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 354, 28.12.2013, lk 22.
   
      (2)  Komisjoni 20. oktoobri 2014. aasta delegeeritud määrus (EL) nr 1394/2014, millega kehtestatakse tagasiheitekava seoses teatavate pelaagiliste liikide püügiga edelapiirkonna vetes (ELT L 370, 30.12.2014, lk 31).
   
      (3)  Nõukogu 30. märtsi 1998. aasta määrus (EÜ) nr 850/98 kalavarude kaitsest noorte mereorganismide kaitseks võetud tehniliste meetmete kaudu (EÜT L 125, 27.4.1998, lk 1).